**NACRT PRIJEDLOGA**

Na temelju članka 20. Zakona o tehničkoj kulturi („Narodne novine“ broj 76/93, 11/94 i 38/09), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20), članka 24. Statuta Zagrebačke županije („Glasnik Zagrebačke županije“ broj 17/09, 31/09, 4/13, 6/13 – pročišćeni tekst, 5/18, 14/18, 18/18 – pročišćeni tekst, 3/20, 23/20, 6/21, 10/21 – pročišćeni tekst i 29/23) i članka 64. Poslovnika Županijske skupštine Zagrebačke županije (“Glasnik Zagrebačke županije” broj 26/09, 5/13, 6/13 – pročišćeni tekst, 28/17, 5/18, 14/18 ,18/18 – pročišćeni tekst, 23/20, 34/20, 10/21 – pročišćeni tekst i 42/21), Županijska skupština Zagrebačke županije na \_\_\_ sjednici, održanoj \_\_\_\_\_\_\_ 2023. godine donijela je

**PROGRAM JAVNIH POTREBA U TEHNIČKOJ KULTURI**

 **ZAGREBAČKE ŽUPANIJE ZA 2024. GODINU**

**I. UVOD**

 Tehnička kultura jedan je od preduvjeta uspješnog odgojno-obrazovnog procesa, razvitka i života svakog pojedinca i suvremenog društva u cjelini. Njezini raznovrsni programi i djelatnosti važan su izvor znanja, umijeća i sposobnosti, a ovladavanje njome bitna je pretpostavka i nezaobilazan čimbenik promjene novih tehnoloških dostignuća u svakodnevnom životu, ponajprije djece i mladih.

 Skupština Zagrebačke županije donosi Program javnih potreba u tehničkoj kulturi od zajedničkog interesa za općine i gradove na njenom području, odnosno županiju u cjelini, te za njihovo provođenje osigurava sredstava u županijskom proračunu u skladu sa zakonom.

 Javne potrebe u tehničkoj kulturi za koje se sredstva osiguravaju u proračunu Zagrebačke županije su programi, odnosno aktivnosti, poslovi i djelatnosti od značaja za Zagrebačku županiju:

* poticanje i promicanje tehničke kulture,
* pomoć klubovima mladih tehničara,
* programi odgoja, obrazovanja i osposobljavanje djece i mladeži za stjecanje tehničkih, tehnoloških i informatičkih znanja i vještina,
* programi prekvalifikacije i dokvalifikacije djelatnika i programi organiziranja inventivnog rada, promaknuće tehnoloških inovacija (izložbe, sajmovi i sl.),
* Sudjelovanje i organizacija sajmova, izložbi i natjecanja
* nabava opreme i održavanje objekata tehničke kulture od interesa za županiju, gradove i općine.
* Izdavačka djelatnost
* Županijska nagrada tehničke kulture „Rudolf Perešin“
* Funkcioniranje zajednice tehničke kulture Zagrebačke županije

 Sredstva proračuna namijenjena sufinanciranju javnih potreba u tehničkoj kulturi Zagrebačke županije izdvajaju se na račun Zajednice tehničke kulture Zagrebačke županije.

**II. PROGRAMSKI CILJEVI**

Ciljevi Programa javnih potreba u tehničkoj kulturi Zagrebačke županije kojeg će se financirati sredstvima županijskog proračuna u 2024. godini su:

* zaštita i promicanje prava čovjeka na slobodno interesno udruživanje u tehničkoj kulturi i na razvitak osobnosti
* razvitak i promicanje svekolike djelatnosti tehničke kulture,
* zastupanje i zaštita vlastitih interesa, interesa članica i njihovih članova u zajednici tehničke kulture pred državnim tijelima i tijelima lokalne samouprave
* stvaranje uvjeta izvedbe i ostvarivanje programa javnih potreba u tehničkoj kulturi kao sastavnice svekolikog i ravnomjernog razvitka tehničke kulture u Županiji
* izvanškolsko znanstveno i tehničko opismenjavanje, tehnički odgoj i obrazovanje radi izražavanja stvaralačkih sposobnosti, stjecanja i potvrđivanja aktivnog znanja i vještina građana, posebno darovite djece i djece s teškoćama,
* opće prihvaćanje znanstvenih, tehničkih i tehnoloških stečevina i njihova stvaralačka primjena po mjeri zakona održivog razvitka (zaštite okoliša ), dobrobiti i čovjeka dostojnog života
* visoko vrednovanje postignuća stvaralaca u tehničkoj kulturi,
* promidžba postignuća udruga, stvaralaca i inovatora Zagrebačke županije u zemlji i svijetu,
* unapređenje stručnog rada i osposobljavanja djelatnika u tehničkoj kulturi i inovatora
* njegovanje zajedništva, vrijednosti i pravila ne profesijskog tehničkog stvaralaštva, humanosti, snošljivosti, međusobnog poštivanja, suradnje i prijateljstva ljudi neovisno o njihovoj dobi, spolu, rasnoj , nacionalnoj, klasnoj, vjerskoj i političkoj pripadnosti i svjetonazoru
* podizanje sposobnosti za obranu RH
* sudjelovanje članova udruga u humanitarnim, ekološkim i drugim akcijama, te u pružanje pomoći u prirodnim, tehnološkim i ostalim nesrećama

**III. PROGRAM ZAJEDNICE TEHNIČKE KULTURE ZAGREBAČKE ŽUPANIJE**

 Zajednica tehničke kulture Zagrebačke županije okuplja četiri gradske zajednice (Ivanić Grad, Samobor, Velika Gorica i Zaprešić) i jednu općinsku zajednicu tehničke kulture (Križ) sa svojim članicama te 33 udruge.

 Članice Zajednice tehničke kulture Zagrebačke županije u okviru zajednice djeluju na razvijanju i promicanju tehničke kulture građana, znanstvenom i tehničkom opismenjavanju građana, tehničkom odgoju i obrazovanju mladih naraštaja, te poticanju i razvijanju tehnike i znanosti i populariziranju njezinih dostignuća, kao osnovnom cilju zajedničkog djelovanja.

**IV. SREDSTVA**

 Za provođenje Programa javnih potreba u tehničkoj kulturi Zagrebačke županije za 2024. godinu osiguravaju se sredstva u proračunu i to:

|  |  |  |
| --- | --- | --- |
| 1. | Pomoć klubovima mladih tehničara | 12.608,00 |
| 2. | Programi prekvalifikacije i dokvalifikacije | 6.636,00 |
| 3. | Organizacija sajmova, izložbi i natjecanja | 8.760,00 |
| 4. | Sudjelovanje na natjecanjima, izložbama i sajmovima | 10.087,00 |
| 5. | Nabava opreme i održavanje objekata | 26.545,00 |
| 6. | Izdavačka djelatnost | 6.271,00 |
| 7. | Županijska nagrada tehničke kulture „Rudolf Perešin“ | 3.417,00 |
| 8. | Funkcioniranje Zajednice tehničke kulture Zagrebačke županije | 34.906,00 |
|  | **U K U P N O** | **109.230,00 eura** |

**V. PRAĆENJE, KONTROLA I IZVJEŠTAVANJE O PROVEDBI PROGRAMA JAVNIH POTREBA U TEHNIČKOJ KULTURI**

Upravni odjel za kulturu, sport, tehničku kulturu i civilno društvo Zagrebačke županije zadužen je za praćenje, kontrolu i izvještavanje o provedbi Programa javnih potreba u tehničkoj kulturi Zagrebačke županije.

Praćenje izvršenja Programa provodi se temeljem dokumentacije koju Zajednica tehničke kulture Zagrebačke županije dostavlja po završetku provedbe pojedinog programa/aktivnosti, odnosno uvidom u informatički sustav Zajednice, sudjelovanjem u provedbi programa/aktivnosti i ako je to predviđeno Statutom Zajednice, sudjelovanjem u radu izvrših tijela korisnika.

Izvješće o provedbi programa Zajednica dostavlja Upravnom odjelu za prosvjetu, kulturu, sport i tehničku kulturu polugodišnje i godišnje te po potrebi češće na zahtjev upravnog odjela. Upravni odjel za prosvjetu, kulturu, sport i tehničku kulturu o provedbi Programa izvještava Župana polugodišnje i godišnje.

Kontrolu namjenskog korištenja sredstava na terenu vrše djelatnici Upravnog odjela za za kulturu, sport, tehničku kulturu i civilno društvo Zagrebačke županije i to na odabranom uzorku koji nije manji od 5% ukupne vrijednosti programa.

**VI. ZAVRŠNE ODREDBE**

Ovaj Program javnih potreba u tehničkoj kulturi Zagrebačke županije za 2024. godinu objavit će se u “Glasniku Zagrebačke županije”, a stupa na snagu 1. siječnja 2024. godine.

KLASA:

URBROJ:

Zagreb,

 PREDSJEDNICA

 ŽUPANIJSKE SKUPŠTINE

 ZAGREBAČKE ŽUPANIJE

 Martina Glasnović